-----------------------------------------------------------------------
  ลักษณะการประกอบธุรกิจ

  -----------------------------------------------------------------------

น้ำอัดลมเครื่องหมายการค้า “โคคา-โคลา” ถือกำเนิดขึ้นในภาคใต้อย่างเป็นทางการ
เมื่อปี พ.ศ. 2512 ภายใต้ชื่อผู้ผลิตและจำหน่าย “บริษัท นครทิพย์ จำกัด”
แต่เนื่องด้วยสภาพเศรษฐกิจของภาคใต้ไม่เอื้ออำนวย ทำให้การดำเนินงานของบริษัท นครทิพย์
จำกัด ไม่ประสบผลสำเร็จเท่าที่ควร

ต่อมาในปี พ.ศ. 2517 โดยการดำเนินงานของ ร้อยตรี ไพโรจน์ รัตตกุล กรรมการผู้จัดการ
และคณะกรรมการซึ่งมีพระวรวงศ์เธอพระองค์เจ้าสุทธสิริโสภา เป็นองค์ประธานกรรมการ
นางวิไล รัตตกุล เป็นประธานกรรมการบริหาร ในนามของบริษัท ไทยธนา จำกัด ได้เข้ามา
บริหารงาน ทำให้บริษัทฯ ประสบผลสำเร็จดีขึ้นเป็นลำดับ

ปี พ.ศ. 2521 บริษัท ไทยธนา จำกัด และบริษัท นครทิพย์ จำกัด
ได้ตกลงร่วมกันจัดตั้งบริษัทขึ้นมาใหม่ชื่อว่า “บริษัท หาดทิพย์ จำกัด” ด้วยทุนจดทะเบียน 20
ล้านบาท แบ่งออกเป็น 200,000 หุ้น มูลค่าหุ้นละ 100 บาท พร้อมกันนี้ ก็ได้รับลิขสิทธิ์โดยตรงจาก
โคคา-โคลา คัมปะนี (ประเทศสหรัฐอเมริกา) ให้เป็นผู้ผลิตและจำหน่ายเครื่องดื่ม “โคคา-โคลา”
ได้ทั่ว 14 จังหวัด
ภาคใต้ ตั้งแต่จังหวัดชุมพร ลงไปจนสุดชายแดนไทย-มาเลเซีย

บริษัทฯ ได้มีการพัฒนาและขยายกิจการเสมอมา และมีการเพิ่มทุนจดทะเบียนอีกหลายครั้ง
จนกระทั่งปี 2531 บริษัทฯ ได้มีการเปลี่ยนแปลงครั้งสำคัญ กล่าวคือ บริษัทฯ ได้นำหุ้นของบริษัทฯ
เข้าจดทะเบียนในตลาดหลักทรัพย์แห่งประเทศไทย ด้วยการเพิ่มทุนจดทะเบียนอีก 30 ล้านบาท
โดยการออกหุ้นสามัญใหม่จำนวน 600,000 หุ้น มูลค่าหุ้นละ 50 บาท
จำหน่ายให้แก่ผู้ถือหุ้นเดิมจำนวน 220,000 หุ้น ในอัตราส่วน 5 หุ้นเดิมต่อ 1 หุ้นใหม่
ในราคาหุ้นละ 50.00 บาท และที่เหลือ
อีกจำนวน 380,000 หุ้น ได้กระจายให้แก่ประชาชนทั่วไป ในราคาหุ้นละ 230.00 บาท
รวมเป็นทุน
จดทะเบียนทั้งสิ้น 85 ล้านบาท แบ่งออกเป็นหุ้นสามัญจำนวน 1,700,000 หุ้น มูลค่าหุ้นละ 50 บาท
ซึ่งหุ้นสามัญของบริษัทฯ ได้เข้าซื้อขายในตลาดหลักทรัพย์แห่งประเทศไทย เมื่อวันที่ 22
ธันวาคม 2531

 พ.ศ. 2537 บริษัทฯ ได้จดทะเบียนแปรสภาพเป็นบริษัทมหาชนจำกัด ตามพระราชบัญญัติกฎหมายมหาชนจำกัด พ.ศ. 2535 จากเดิมชื่อ “บริษัท หาดทิพย์ จำกัด” เป็น “บริษัท หาดทิพย์ จำกัด (มหาชน)” 

- 2 -

ปี 2545 บริษัทฯ ได้พิจารณาเปลี่ยนแปลงมูลค่าหุ้นสามัญจากเดิมมูลค่าหุ้นละ 10 บาท
เป็นมูลค่าหุ้นละ 1 บาท เพื่อเป็นการเพิ่มสภาพคล่องหุ้นของบริษัทฯ ที่ซื้อขายในตลาดหลักทรัพย์

ปัจจุบันบริษัทฯ มีทุนจดทะเบียน 250 ล้านบาท แบ่งออกเป็นหุ้นสามัญ 250 ล้านหุ้น
เรียกชำระแล้ว 166,015,000 บาท แบ่งออกเป็นหุ้นสามัญจำนวน 166,015,000 หุ้น มูลค่า
หุ้นละ 1 บาท

บริษัทฯ ได้มีการพัฒนาองค์กรอย่างต่อเนื่องตลอดระยะเวลาที่ผ่านมา
ภายใต้การบริหารงานของคณะผู้บริหารที่นำโดย ร้อยตรี ไพโรจน์ รัตตกุล
จากจุดเริ่มต้นที่มีพนักงานเพียง 60 คน และมียอดการจำหน่ายประมาณ 800,000 ลัง/ปี
จวบจนปัจจุบัน ณ วันที่ 31 ธันวาคม 2545 บริษัทฯ มีพนักงาน 1,784 คน ยอดขาย 14.15
ล้านลัง และมีมูลค่าการจำหน่าย 1,524.09 ล้านบาท มีกำไรสุทธิ 71.62 ล้านบาท
และเป็นผู้นำตลาดน้ำอัดลมในภาคใต้ตลอดระยะเวลาอันยาวนานนับตั้งแต่
ปี 2520 เป็นต้นมา

บริษัทฯ ไม่มีบริษัทย่อยหรือบริษัทร่วม รายได้หลักของบริษัทฯ ประมาณร้อยละ 98
เป็นรายได้จากการจำหน่ายน้ำอัดลม ส่วนที่เหลือเป็นรายได้จากการจำหน่ายผลิตภัณฑ์อื่นๆ ได้แก่
น้ำดื่มน้ำทิพย์ น้ำดื่มหาดทิพย์ เนสกาแฟกระป๋อง และผลิตภัณฑ์ Non-Carbonated อื่นๆ

ปรัชญาการทำงานของบริษัทฯ เป็นการผสมผสานระหว่างตะวันออกและตะวันตก
กล่าวคือ ความก้าวหน้าของเจ้าหน้าที่พนักงานขึ้นอยู่กับผลงาน
และความรับผิดชอบต่องานที่ได้รับมอบหมายโดยไม่คำนึงถึงวัน เวลาทำงานปกติที่บริษัทฯ กำหนดไว้
และสำหรับแนวความคิด
ทางตะวันออกทั้งฝ่านบริหารและเจ้าหน้าที่พนักงาน มีความจริงใจ ห่วงใย และเกรงใจซึ่งกัน
และกัน จึงทำให้เจ้าหน้าที่พนักงานมีความผูกพันกับบริษัทฯ อย่างแนบแน่น
และทำให้เจ้าหน้าที่พนักงานมีโอกาสไต่เต้าสู่ตำแหน่งที่สูงขึ้นด้วยผลงาน